I den dansk-bosniske forening i Aalborg bliver der i disse dage samlet kasser og poser med tøj og anden nødhjælp. Foreningen "Barnets Håb" står bag indsamlingen, som skal gavne de mange tusinde mennesker på Balkan, som i disse dage er evakueret fra deres hjem på grund af voldsomme oversvømmelser. Dansk-bosnierne kører rundt i flere nordjyske byer og henter tøj, hygiejneprodukter og meget mere, som skal køres sydpå om nogle dage. Lige nu råder foreningen over en enkelt lastbil, som skal køre hjælpen til Balkan, men den ene lastbil kan ikke rumme de mange kasser og sække. Derfor beder foreningen om hjælp. - Vi mangler nogle flere lastbiler, som kan køre derned med nødhjælpen. Vi kan stadig bruge donationer, men det er især transporten, vi har brug for hjælp til, siger Mirila Simic. Har man lyst til at hjælpe, kan foreningen kontaktes via facebook-siden "Barnets Håb", som kan findes på dette link: www.facebook.com/BarnetsHab
Bosniere i Nordjylland er i disse dage i fuld gang med at samle nødhjælp til deres landsmænd, som er ramt af voldsomme oversvømmelser.